# Flaggdagsrøða á Eiði 2023

Góðu eiðisfólk og góðu tit, sum hava leita tykkum til Eiðis at hátíðarhalda flaggdagin í dag.

Í ár eru 82 ár liðin síðan allar fyrsta flaggdagshald varð hildið á Eiði, og nokk tað fyrsta í øllum Føroyum. Síðan tá hevur flaggdagshald verið á hvørjum árið, uttan í ár 2020, tá korona farsóttin legði landið stilt.

Í grein, sum varð prentað í Sosialinum í 2001, og nú er at finna á in.fo, skrivar Edvard Í Skorðini Joensen um fyrsta flaggdagshaldið, sum var hildið á Eiði í 1941. Hetta var árið eftir at Merkið varð viðurkent sum okkara føroyska tjóðarmerkið. Í greinini hevur Edvard samrøðu við Petur Martin í Garði, sum sjálvur var við at spæla í hornorkestrinum. Og júst hetta fekk eg eisini forklára av Annebin á posthúsinum í gjár. Annebin var 13 ára gomul, tá fyrsta flaggdagshaldið varð hildið á Eiði og minnist hon aftur á skrúðgongu, røðu og hornorkestur, eins og í ár. Tað má sigast, at fyriskipararnir tá hava duga væl at smíða eitt flaggdagshald saman, tí vit koyra eftir júst sama leisti í dag og troyttast ikki av tiltakinum, men seta heldur stóran prís uppá tað vælkenda og siðbundna flaggdagshaldi, sum vit øll eru so góð við.

Sjálv minnist eg aftur á flaggdagshaldi sum nakað sera stórt og hátíðarligt. Eg gekk mína fyrstu skrúðgongu tíðliga í 90-inum, helst tá eg var byrja at spæla fótbólt við pinkunum hjá EB. Eg minnist aftur á góðveðurdagar, men sanniliga eisini á illfýsnar, kaldar og vátar flaggdagsdagar, har vit bíðaðu stird niðri í Múlavík, fyri síðan at ganga skrúðgongu heim í bygdina. Men hetta gjørdu vit fegin og gera tað framvegis, eins og í ár. Vit vita jú, at inni bíðar ein heitur kaffimunnur og kanska vit eru so heppin, at vinna ein lut heim við frá tombola.

Sum vaksin havi eg í fleiri ár verið uttanlands á flaggdegnum. Tó hevur tað ikki verið frítt, at ein klumpur hevur sett seg í hálsin og eitt lítið tár hevur trokar seg fram í eygnakrókin, tá Merkið so vakurt hevur veittra á bussum í bæði Keypmannahavn og í Nuuk. Merkið gevur okkum eina áminning um, hvar vit koma frá, Merkið er ein partur av okkara samleika, og minnir okkum á, at hóast vit eru langt frá landi skotin, so eru vit føroyingar og heimlongsulin kann koma sníkjandi.

Merkið berur okkum fram minnir. Minnir okkum á merkisdagar vit hava uppliva ígjøgnum ár og dag, halgidagar, gleðisdagar, veitsludagar og sorgardagar. Tá Merkið verið vundið uppá stong, geva vit Merkinum ans og minnast hendingina, dagin ella persónin Merkið veittrar fyri. Hetta kann geva okkum eitt smíl á varrarnar, ein tungan tanka ella vekja fram eitt gott minni.

Eins og vit eru góð við flaggdagshaldið á Eiði, eru vit eisini sera góð við felagsskapin. Men felagsskapurin kemur ikki av sær sjálvum. Hann krevur nógva sjálvbodna hjálp og eldsálir. Og hesar eldsálir síggja vit nógvar av til dagligt í ymiskum frítíðarvirksemi í bygdini; í hondbóltinum, fótbóltinum, talvi, føroyskum dansi, til dart, kappróður, bridge, í eldrafelagnum o.ø. Allir hesir felagsskapir fylla okkara lív við sosialari samveru, geva okkum kropsliga vælveru og gevur okkara dagliga tankameldri ein steðg. Ofta tykist tað trupult at finna tíð til frítíðarvirksemi, men tá vit raðfesta tíð til felagsskapin, er hetta aloftast ein íløga, ið ríkar okkum fleirfalda aftur.

So leingi vit verja og røkja felagsskapin og fjøldina, so koma tey góðu úrslitini. Og tey góðu úrslitini hava vit fleiri dømir uppá her á Eiði. Í ítrótti hava fleiri eiðisfólk borið Merkið fram í altjóða høpi, eitt nú bóltleikarar, svimjarar, skjúttar, í judo og nú eisini telvarar. Tað er ikki einans í ítróttinum at eiðisfólk hava borið Merkið fram, eisini á eitt nú tónleikapalli, myndlistapalli og í arbeiðsørindum. Fyrimyndirnar á Eiði eru nógvar, tað er heilt vist.

Søguna um Merkið bar Rógvi Egilstoft so gott fram í flaggdagsrøðuni í fjør. Søguna skal eg ikki endurtaka, hóast hon er hugtakandi og minnir okkum á, at sjáldan koma stór úrslit uttan tógvið stríð.

Tá eg hugsi um ungu føroysku studentarnar: Jens Olivur Lisberg, Janus Øssursson og Paula Dahl, sum í Keypmannahavn í 1919 bóru Merkið fram á fyrsta sinni, hugsi eg um fýra djarvar og viljasterkar menn, sum hava bart fyri síni sak. Søgan sigur einki um hina síðuna, hinar kenslurnar, sum ofta koma sníkjandi, tá eitthvørt verður kravt av okkum: ivin, óvissan og ótryggleikin. Hesar kenslur hava ivaleyst eisini sníkt seg inn á ungu studentarnar. Vóru litirnir og samansetingin tann rætta? Var hetta stríðið vert við øllum tí mótgangi og kritikki teir vóru møttir av? Hvussu var, veit eg ikki, men hesir tríggir menn hava trúð uppá og vildu berjast fyri føroyska samleikan.

Ivan, óvissuna og ótryggleikan kenna vit øll, kanska serliga í dagsins avriks- og perfektiónsmentan. Tað at stimbra eftir 12 talinum, at vinna gull heiðursmerki, at síggja út á ein ávísan hátt, taka tað røttu avgerðina, velja tað røttu útbúgvingina, dagsins krøv o.s.fr.

Ta løtuna eg bleiv spurd at halda flaggdagsrøðu, rann ein brúsandi kensla av takksemi, gleði og ikki minst stoltleika ígjøgnum kroppin, men áðrenn kenslan náddi út í fingraspíssarnar kom ivin buldrandi. Hvussu kann eg halda eina flaggdagsrøðu? Man eg fara at duga og hvat fara hini at siga? Skal eg ikki bara siga nei, so onkur, sum dugir betur enn eg kann sleppa framat. Nei, korta nei, eg mannaði meg, ella sum eg kalli tað, “kvinnaði” meg upp. Ivin og óvissan fingu ikki ræði, ikki hesaferð.

Fyri at temja ivanum og óvissuni krevur tað at ein m.a. upplivir framgongd, fær viðurkenning og rós, upplivir tryggleika, hevur góðar relatiónir og felagsskapir. Saman náa vit langt, eins og teir tríggir føroysku studentarnir, sum í 1919 settu sær sum mál at Føroyar skuldu hava sítt egna tjóðareyðkenni.

Við sínum reyða, bláa og hvíta liti, veittrar Merkið so vakurt. Í mínum eygum er Merkið so gott sum fullkomið og tað er ógjørligt at ímynda mær Merkið øðrvísi.

Eg vil at enda takka EB fyri at tað stóra álit, ið er givið mær, at fáa tann heiður, ið er, við at bera fram flaggdagsrøðu. Hesin heiður er fyri meg, størri enn tit kunnu ímynda tykkum. Eisini vil eg takka EB fyri aftur í ár at skipa fyri flaggdagshaldinum og geva okkum øllum møguleikan at savnast saman sum bygdafólk um Merkið.

Og stóra tøkk til tykkum øll, ið eru møtt upp og hava lurtað.

Takk og framhaldandi góðan flaggdag.